### Č. sp.: ŽP 2014/05212-II-9-MK Bardejov 14.11.2014

###

R o z h o d n u t i e

## Mesto Bardejov ako príslušný orgán štátnej správy v prvom stupni vo veciach ochrany prírody podľa § 2 písm. f) zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov a § 69 ods.1 písm. d) a f) zákona č. 543/2002 Z.z. o ochrane prírody a krajiny v znení neskorších predpisov (ďalej len „zákon o ochrane prírody“), na základe písomnej žiadosti **Metrostav a.s. Koželužská 2450/4, 180 00 Praha 8,** zo dňa 22.10.2014, v súlade s § 46 zákona č. 71/1967 Zb. o správnom konaní v znení neskorších predpisov, vydáva **pre II. etapu v rámci stavby „Rekonštrukcia CMZ Bardejov“**

##  ***s ú h l a s***

podľa § 47 ods. 3 zákona ochrane prírody, žiadateľovi na **výrub 9 ks drevín** s identifikačným číslom inventarizácie S05, S07, S08, S11 až S16 rastúcich v katastrálnom území Bardejov, v súlade s projektom „Revitalizácia CMZ Bardejov“ – objekt SO 03 – sadové úpravy, zmena 11.2014:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| P.č. | drevina | obvod kmeňa | Spol. hodnota | index vek | index poškodenie | index \* | spol. hodnota | č. parcely |
| S05 | Smrek pichľavý(Picea pungens) | 192 | 2626 | 1 | 1 |  | 2 626,00 | 999/6 |
| S07 | Smrek sp.(Picea sp.) | 64 | 967 | 1 | 0,8 |  | 773,60 | 999/6 |
| S08 | Smrek sp.(Picea sp.) | 56 | 829 | 1 | 0,8 |  | 663,20 | 999/6 |
| S11 | Smrek sp.(Picea sp.) | 83 | 1244 | 1 | 0,8 |  | 995,20 | 999/6 |
| S12 | Smrek obyčajný (Picea abies) | 133 | 2073 | 1 | 0,8 |  | 1 658,40 | 999/6 |
| S13 | Smrek pichľavý(Picea pungens) | 96 | 1382 | 1 | 0,8 |  | 1 105,60 | 999/6 |
| S14 |  (Smrek pichľavý(Picea pungens) | 120 | 1796 | 1 | 0,8 |  | 1 436,80 | 999/6 |
| S15 | Smrek pichľavý(Picea pungens) | 93 | 1382 | 1 | 0,8 |  | 1 105,60 | 999/6 |
| S16 | Smrek pichľavý(Picea pungens) | 82 | 1244 | 1 | 0,8 |  | 995,20 | 999/6 |
|  |  |  |  |  |  | spolu: | 11 359,60 |  |

Žiadateľ doložil súhlas vlastníka nehnuteľnosti, na ktorej dreviny požadované na výrub rastú.

1. ***z a m i e t a  ž i a d o s ť***

podľa § 82 ods. 11 zákona o ochrane prírody, žiadateľovi na **výrub krovín** s identifikačným číslom inventarizácie P01 až P03 rastúcich v katastrálnom území Bardejov, v súlade s projektom „Revitalizácia CMZ Bardejov“ – objekt SO 03 – sadové úpravy, zmena 11.2014:

|  |  |  |  |  |  |  |  |
| --- | --- | --- | --- | --- | --- | --- | --- |
| P.č. | drevina | výmera v m2 | Spol. hodnota | index vek | index poškodenie | spol. hodnota | č. parcely |
| P01 | Tavoľník van Houtteho (Spiraea x vanhouttei) | 19 | 253 | 0,9 | 1 | 227,70 | 1007 |
| P02 | Tuja západná (Thuja occindentalis ´Globosa´) | 28 | 644 | 0,9 | 1 | 579,60 | 999/5 |
| P03 | Tavoľník van Houtteho (Spiraea x vanhouttei) | 39 | 460 | 0,9 | 1 | 414,00 | 999/6 |
|  |  |  |  |  | spolu: | 1 221,30 |  |

1. ***u k l a d á***

podľa § 47 ods. 2 a § 82 ods. 12 zákona o ochrane prírody, žiadateľovi **povinnosť presadiť kroviny** s identifikačným číslom inventarizácie P01 až P03 rastúcich v katastrálnom území Bardejov a to nasledovne:

# P01 – Tavoľník van Houtteho 19 m2 (cca 10 ks) presadiť: 5 ks na pozemok parcela CKN číslo 1997/36, druh pozemku: zastavané plochy, v k.ú. Bardejov (Park EÚ), 5 ks na pozemok parcela CKN číslo 5149/5, druh pozemku: zastavané plochy, v k-ú. Bardejov (sídlisko Vinbarg).

# P02 - Tuja západná 28 m2 (cca 30 ks) presadiť: 5 ks na pozemok parcela CKN číslo 1997/36, druh pozemku: zastavané plochy, v k.ú. Bardejov (Park EÚ), 15 ks na pozemok parcela CKN číslo 357/1, druh pozemku: ostatné plochy, v k.ú. Bardejov (cintorín sv. Anny), 10 ks na pozemok parcela CKN číslo 1655/204, druh pozemku: ostatné plochy v kat.ú. Bardejovská Nová Ves (cintorín Bardejovská Nová Ves),

#  P03 – Tavoľník van Houtteho 39 m2 (cca 20 ks) presadiť: 20 ks na pozemok parcela CKN číslo 5149/5, druh pozemku: zastavané plochy, v k-ú. Bardejov (sídlisko Vinbarg).

Správca vyššie uvedených nehnuteľností, na ktorých je navrhované presadenie krovín, Mestský podnik služieb BAPOS m.p., navrhol uvedené lokality pre presadenie uvedených krovín.

# A1./

 V súlade s § 82 ods. 12) zákona o ochrane prírody, určuje orgán ochrany prírody bližšie podmienky vykonania výrubu, zabezpečujúce ochranu prírody a krajiny:

1) výrub drevín je žiadateľ povinný uskutočniť v období vegetačného pokoja (od 1. októbra do 31. marca),

2) výrub drevín žiadateľ uskutoční po nadobudnutí právoplatnosti tohto rozhodnutia, v termíne do 31. marca 2016,

3) žiadateľ zabezpečí, aby pri výrube nedošlo k ohrozeniu zdravia alebo životov ľudí, k poškodeniu majetku fyzických osôb alebo právnických osôb,

4) žiadateľ zabezpečí, aby nedošlo k poškodeniu drevín, ktoré nie sú určené na výrub,

5) žiadateľ odstráni aj pne po výrube vrátane povrchových častí koreňových systémov a plochy upraví identicky s okolím,

6) vyrúbanú drevnú hmotu žiadateľ vhodným spôsobom odstráni a okolitý terén vyčistí od zvyškov po výrube,

7) za prípadné škody na majetku fyzických osôb alebo právnických osôb, spôsobených pri výrube dreviny, zodpovedá žiadateľ podľa osobitných predpisov.

A2./

V súlade s § 48 ods. 1 zákona o ochrane prírody je žiadateľovi uložené uskutočniť náhradnú výsadbu za týchto podmienok:

# 1) vysadiť 9 ks drevín, druh: 2 ks brest (Ulmus ´Lobel´), 3 ks pagaštan pleťový (Aesculus x carnea ´Briotii´), 1 ks jaseň štíhly (Fraxinus excelsior ´Pendula´) a 3 ks slivka pílková /višňa pílkatá/ (Prumus serrulata ´Kazan´) na pozemok s parcelným číslom CKN 999/6, druh pozemku: zastavané plochy a nádvoria, v súlade s projektovou dokumentáciou, výkres č. 2: SO 03 – sadové úpravy, zmena 11.2014,

2) sadenice budú vzrastlé, s obvodom kmeňa min. 12 cm (merané vo výške 1,0 m nad zemou), s výškou nasadenia koruny min. 2,0 m, so zemným balom a opatrené troma opornými kolíkmi navrchu spojené do trojuholníka,

3) výsadbu žiadateľ uskutoční vo vegetačnom období (od 1. apríla do 30. septembra) na vlastné náklady, v termíne do 30. septembra 2016 po vykonaní výrubu,

4) žiadateľ zabezpečí starostlivosť o náhradnú výsadbu po dobu 3 rokov odo dňa jej uskutočnenia; v prípade vyhynutia alebo poškodenia náhradnej výsadby vykoná žiadateľ dosadbu,

**5) žiadateľ doručí na MsÚ Bardejov, odd. ŽP doklad o vykonaní náhradnej výsadby, resp. dosadby.**

# Z dôvodov uvedených v § 89 zákona o ochrane prírody a krajiny môže Mesto Bardejov na návrh účastníka konania alebo z vlastného podnetu tento súhlas zmeniť alebo zrušiť.

# Osobitné predpisy, ako aj ostatné ustanovenia zákona zostávajú vydaním tohto súhlasu nedotknuté.

# O d ô v o d n e n i e

 Písomnou žiadosťou zo dňa 22.10.2014, požiadal Metrostav a.s., Koželužská 2450/4, 180 00 Praha 8, o vydanie súhlasu na výrub 31 ks drevín a 86 m2 krovín rastúcich na pozemkoch v kat. území Bardejov ( križovatka ulíc Partizánska, Jirásková a križovatka ulíc Partizánska, Gorkého a Mlynská). Žiadosť je podaná podľa § 47 ods. 3 zákona NR SR č. 543/2002 Z.z. o ochrane prírody a krajiny v znení neskorších predpisov.

Mesto Bardejov, podľa § 82 ods. 7 zákona č. 543/2002 Z.z. o ochrane prírody a krajiny v znení neskorších predpisov, zverejnilo informáciu o začatí tohto správneho konania, v ktorom môžu byť dotknuté záujmy ochrany prírody a krajiny na webovom sídle Mesta Bardejov od 22.10.2014. V príslušnej lehote od zverejnenia informácie bolo 24.10.2014 doručené Mestu Bardejov písomné potvrdenie záujmu byť účastníkom v začatom správnom konaní od Lesoochranárskeho zoskupenia VLK, 082 13 Tulčík 310 a 29.10.2014 elektronické potvrdenie od Občianskeho združenia Nádej pre Sad Janka Kráľa, Švabinského 20, 851 01 Bratislava.

Orgán ochrany prírody listom č. ŽP 2014/05212-2-MK zo dňa 22.10.2014 vyžiadal od Štátnej ochrany prírody SR, RSOPK, Hlavná 93, 080 01 Prešov (ďalej oba ŠOP) odborné stanovisko k podanej žiadosti o vydanie súhlasu na výrub dreviny.

 Na základe tejto žiadosti dňa 06.11.2014 bola vykonaná terénna obhliadka zástupcom ŠOP, RCOP Prešov za účelom vydania stanoviska, za účasti zástupcu správneho orgánu a zástupcu správcu verejnej zelene Mestského podniku služieb BAPOS m.p.. Vzhľadom na zistený stav a požiadavke žiadateľa v súlade s projektovou dokumentáciou „Revitalizácia CMZ Mesta Bardejov“ z apríla 2013 a to výrubu 31 s drevín a 86 m2 krovín, zástupca ŠOP, RCOP Prešov doložil stanovisko až na konaní zvolenom na 10.11.2014, nakoľko žiadateľ požaduje výrub všetkých drevín aj tých ktoré nie sú priamo dotknuté novou výstavbou. Mesto Bardejov, ako vlastník nehnuteľnosti na ktorých dreviny požadované na výrub rastú, oslovilo zodpovedného projektanta stavby „Revitalizácia CMZ Mesta Bardejov“, na prehodnotenie projektu a zosúladenie s aktuálne platnou legislatívou (novelou č.198/2014 Z.z. zákona č. 543/2002 Z.z. o ochrane prírody a krajiny (ďalej len zákon o ochrane prírody) a novelou č. 158/2014 Z.z. vykonávacej vyhlášky č. 24/2003 Z.z. k zákonu o ochrane prírody)).

 Orgán ochrany prírody listom č. ŽP 2014/05212-4-MK zo dňa 31.10.2014 podľa ustanovení § 21 ods. 1 zákona č. 71/1967 Zb. o správnom konaní v znení neskorších predpisov nariadil ústne pojednávania spojené s miestnou obhliadkou v predmetnej veci. Ústne pojednávanie sa uskutočnilo 10.11.2014, počas ktorého bolo zistené, že dreviny požadované na výrub, sú v zmysle projektových prác rozdelené na dve etapy a vzhľadom na potreby žiadateľa budú správnym orgánom vydané dve samostatné rozhodnutia, pre každú etapu zvlášť. Na konanie bola doložená projektantom nová zmenená projektová dokumentácie „Revitalizácia CMZ Mesta Bardejov“ zmena 11.2014 (ďalej len PD2014). V PD2014 je aktualizovaný stav drevín požadovaných na výrub a to: z 31 ks drevín na 15 ks, pričom 8 ks drevín z pôvodného počtu bolo vypustených nakoľko ide o invázne dreviny a na tieto dreviny nie je potrebný súhlas orgánu ochrany prírody na výrub, dreviny označené poradovým číslom S01, S02, S03, S04, S06, S09 a S10 sú určené na dožitie.

Stanovisko zástupcu ŠOP, RCOP Prešov doložené na konaní 10.11.2014:

„Na základe terénnej obhliadky predmetnej lokality bola vykonaná kontrola drevín podľa predloženého projektu revitalizácia CMZ Mesta Bardejov – SO 03 Sadové úpravy – zmena 11.2014 (technická správa výkres č. 1- inventarizácia drevín, výkres č. 2 – situácia – návrh sadových úprav). Odporúčané stromy na výrub uvádzame podľa poradového číslo z tabuľky č. 1 Stromová vegetácia v rámci riešeného územia: S05, S07, S08, S11, S12, S13, S14, S15, S16, S17, S18, S19, S20, S21, S22. Stromy ponechané na dožitie: S01 až S04, S06, S09 a S10. Dôvodmi na výrub drevín je zlá stabilita drevín, dreviny neperspektívne, nevhodne umiestnené, usychanie konárov, ihlíc, listov, kmeň a konáre napadnuté hubovým ochorením. Krovitú vegetáciu označenú v tabuľke č. 2 Krovitá vegetácie pod poradovým číslom P01 až P03 odporúčame z dôvodu dobrého zdravotného stavu presadiť na iné vhodné miesto na územia mesta. Za vyrúbané dreviny odporúčane previesť náhradnú výsadbu podľa spracovaného projektu výkresu č. 2 – situácia – návrh sadových úprav.“

Z priebehu ústneho pojednávania a miestnej obhliadky bol vyhotovený zápis a prezenčná listina. Na konaní bolo zistené:

* súpis drevín poradové číslo S05, S07, S08, S11, S12, S13, S14, S15, S16, S17, S18, S19, S20, S21, S22 a krovitého porastu P01 až P03 je špecifikovaný v technickej správe v časti 2. Inventarizácia drevín – výruby, zmena 11.2014, ktorej súčasťou je spracovaný dendrologicky prieskum,
* z konania bola vyhotovená fotodokumentácia územia, na ktorom je požadovaný výrub drevín.
* výsadba bude realizovaná na mieste výrubu do konca roka 2015,
* náhradná výsadba bude podľa spracovaného projektu výkresu č. 2 – situácia – návrh sadových úprav, t.j. 15 ks drevín: 8 ks bres, 3 ks pagaštan pleťový, 1 ks jaseň štíhly a 3 ks slivka pílková (višňa pílkatá),
* všetky vysokokmenné sadenice budú vzrastlé s obvodom kmeňa min. 12 cm (merané vo výške 1,0 m výšky kmeňa), s výškou koruny min. 2,0 metra, so zemným balom,
* žiadateľovi bude uložená povinnosť starať sa o náhradnú výsadbu po dobu troch rokov, a v prípade uhynutia jedincov vykonať náhradnú výsadbu,
* krovitý porast tavoľníka van Hutteho a tuje západnej poradové číslo P01 až P03 bude presadený správcom verejnej zelene z dôvodu dobrého zdravotného stavu na iné miesto v rámci doplnenia, resp. obnovy verejnej zelene.

Orgán ochrany prírody na základe vyhlášky MŽP SR č. 24/2003 Z.z. vypočítal spoločenskú hodnotu drevín určených na výrub k prvej etape realizácie projektu „Revitalizácia CMZ Mesta Bardejov“ pod poradovým číslom S05, S07, S08, S11 až S16, ktorá je 11 359,60,- €.

Dôvodom výrubu drevín s poradovým číslom S05, S07, S08, S11 až S16 a presadenia krovitého porastu s poradovým číslom P01 až P03 je rekonštrukcia križovatky ul. Partizánska a ul. Jirásková, ktorá sa mení na kruhovú. Kompozičný dôvod výrubu, resp. presadenia je opodstatnený.

 Súhlas na výrub 6 stromov s identifikačným číslom inventarizácie S17 až S22 vrátane uloženia vykonania náhradnej výsadby boli predmetom riešenia v samostatnom rozhodnutí Mesta Bardejov č. ŽP 2014/05212-I-8-MK zo dňa 14.11.2014.

 Za Občianske združenie Nádej pre sad Janka Kráľa, Godrova 3/b, 811 06 Bratislava sa nedostavil zástupca. Zástupca Lesoochranárskeho zoskupenia VLK na konaní informoval, že súhlasí s tým, že v prípade podania stanoviska doložia ho v lehote troch pracovných dní odo dňa doručenia zápisnice elektronickou poštou. Dňa 11.11.2014 bolo Mestu Bardejov doručené elektronickou poštou, že k podkladom rozhodnutia sa v tomto konaní nebude vyjadrovať Lesoochranárske zoskupenie VLK. Občianskemu združeniu Nádej pre sad Janka Kráľa boli zaslané požadované doklady spolu so zápisnicou a stanovená trojdňová lehota na vyjadrenie. V stanovenej lehote nebolo doručené správnemu orgánu vyjadrenie.

Účastníci konania a zúčastnené osoby boli na mieste oboznámení s podkladmi rozhodnutia pred jeho vydaním a mali možnosť vyjadriť sa k ním, i k spôsobu ich zisťovania, prípadne navrhnúť ich doplnenie podľa ustanovení § 33 ods. 2 zákona č. 71/1967 Zb. o správnom konaní v znení neskorších predpisov.

Voči súhlasu, nesúhlasu a presadením predmetných drevín a krovín nepodal zásadné námietky nikto z účastníkov tohto konania.

Na základe vyššie uvedeného orgán ochrany prírody rozhodol o povolení výrubu tak ako je uvedené vo výrokovej časti tohto rozhodnutia. Zároveň žiadateľovi podľa ustanovení § 48 ods. 1 zákona uložil náhradnú výsadbu a následnú starostlivosť o vysadené dreviny, ako aj podmienky vykonania činnosti podľa § 82 ods. 12 citovaného zákona.

**P o u č e n i e**

Proti tomuto rozhodnutiu možno podať odvolanie, podľa § 53 a nasl. zákona č. 71/1967 Zb. o správnom konaní v znení neskorších predpisov v lehote 15 dní odo dňa jeho doručenia, na Mesto Bardejov.

Toto rozhodnutie možno preskúmať súdom až po vyčerpaní riadnych opravných prostriedkov.

 MUDr. Boris Hanuščak

 primátor mesta

Rozhodnutie sa doručuje

* **Metrostav a.s., Koželužská 2450/4, 180 00 Praha 8**
* **A-Typ, arch. ateliér, s.r.o., Strojnícka 1, 080 01 Prešov**
* **Mesto Bardejov, Radničné námestie 16, 085 01 Bardejov**
* **Bardejovský podnik služieb Bapos, m.p. Bardejov, Štefánikova 786, 085 01 Bardejov**
* **Lesoochranárske zoskupenie VLK, 082 13 Tulčík 310**
* **Občianske združenie Nádej pre Sad Janka Kráľa, Godrova 3/b, 811 06 Bratislava**

Na vedomie:

1. Štátna ochrana prírody SR, RCOP Prešov, Hlavná 93, 080 01 Prešov
2. SIŽP - inšpektorát ochrany prírody, Rumanova 14, 040 01 Košice
3. Obvodný úrad životného prostredia v Bardejove, Dlhý rad 16, 085 77 Bardejov

Vybavuje : Milan Klimek Bankové spojenie : 0456175001/5600

Oddelenie : životné prostredie IČO : 321 842 DIČ : 2020622923

telefón: ( 00421 ) 054 4862 163, fax: ( 00421 ) 054 472 2476, e-mail: milan.klimek@bardejov.sk